Մեղադրող կողմը պահանջում է մեղավոր ճանաչել Հայկ Սարգսյանին և դատապարտել ազատազրկման՝ 7 տարի ժամկետով - ՓԱՍՏԻՆՖՈ | Իրավական լուրեր, իրադարձություններ, վերլուծություններ, տեսանյութեր
Մեղադրող կողմը պահանջում է մեղավոր ճանաչել Հայկ Սարգսյանին և դատապարտել ազատազրկման՝ 7 տարի ժամկետով 06/19/2020 18:12 | Դատական ռեպորտաժներ
Դատախազությունը հիմնավորված է համարում սպանության փորձի համար ՀՀ երրորդ նախագահ Սերժ Սարգսյանի եղբորորդուն առաջադրված մեղադրանքը՝ պահանջելով 7 տարվա ազատազրկում։
«Փաստինֆո»-ի հաղորդմամբ՝ նշված գործով Երևանի ընդհանուր իրավասության դատարանում՝ դատավոր Աննա Դանիբեկյանի նախագահությամբ, այսօր մեկնարկել է դատական վիճաբանությունների փուլը եւ դատախազը հանդես է եկել մեղադրական ճառով։
«Նա 2007 թվականի ապրիլի 1-ին, ժամը 16։00-ի սահմաններում իր բնակության վայրի նկուղային հարկում քննությամբ չպարզված հանգամանքներում ապօրինի ձեռք բերված ատրճանակով Դավիթ Սիմոնյանին ապօրինաբար կյանքից զրկելու դիտավորությամբ կրակել է վերջինիս որովայնին, սակայն հանցագործությունն իր ավարտին չի հասցրել իր կյանքից անկախ հանգամանքներում։ Հայկ Սարգսյանի ընտանիքի անդամներն օգտագործելով իրենց կապերը՝ գործը փակել են։ Դրանից հետո շուրջ տասը տարի վատառողջ է Դավիթ Սիմոնյանը, դարձել է հաշմանդամ և այդ ընթացքում վախեցել է պատմել ճշմարտությունը։ Դավիթ Սիմոնյանը մի քանի անգամ հարցաքննվել է, և բոլոր հարցաքննություններին հաստատել է, որ իրեն Հայկ Սարգսյանը ապօրինաբար կյանքից զրկելու դիտավորություն է ունեցել»,- ասաց դատախազը՝ միջնորդելով Հայկ Սարգսյանին մեղավոր ճանաչել և դատապարտել ազատազրկման՝ 7 տարի ժամկետով։
Պաշտպան Երեմ Սարգսյանը հայտարարեց, որ պաշտպանական կողմը պատրաստ չէ ճառը ներկայացնելու, ինչպես նաև նշեց, որ անհրաժեշտ է նիստի արձանագրությունը, մասնավորապես՝ մեղադրող դատախազի ճառի ձայնագրությունը, նրան պատասխանելու համար, ուստի խնդրեց հետաձգել դատական նիստը։
Հաջորդ դատական նիստը նշանակվել է հուլիսի 17-ին՝ ժամը 16։30-ին։